Infografika - Ħatra tal-Bord Eżekuttiv tal-Bank Ċentrali Ewropew Ara l-infografika sħiħa Illum, il-Kunsill Ewropew ħatar lil Fabio Panetta u Isabel Schnabel biex ikunu membri tal-bord eżekuttiv tal-Bank Ċentrali Ewropew mill-1 ta' Jannar 2020. Id-deċiżjoni ttieħdet mill-Kunsill Ewropew permezz ta' proċedura bil-miktub. Il-Kunsill (Affarijiet Ekonomiċi u Finanzjarji) ħareġ rakkomandazzjoni formali lill-Kunsill Ewropew biex jaħtar lil Fabio Panetta fl-10 ta' Ottubru 2019 u rakkomandazzjoni formali simili biex jaħtar lil Isabel Schnabel fit-8 ta' Novembru 2019. Il-Kunsill Governattiv tal-Bank Ċentrali Ewropew ta l-opinjonijiet tiegħu dwar Panetta fit-23 ta' Ottubru u dwar Schnabel fil-11 ta' Diċembru. Il-Parlament Ewropew ta l-opinjonijiet tiegħu dwar iż-żewġ kandidati fis-17 ta' Diċembru. L-Artikolu 283(2) tat-Trattat dwar il-Funzjonament tal-Unjoni Ewropea jispeċifika li l-ħatriet għall-bord eżekuttiv tal-BĊE jsiru "minn fost persuni ta' statura rikonoxxuta u esperjenza professjonali fi kwistjonijiet monetarji jew bankarji mill-Kunsill Ewropew, li jaġixxi b'maġġoranza kwalifikata, fuq rakkomandazzjoni mill-Kunsill, wara li jkun ikkonsulta lill-Parlament Ewropew u lill-Kunsill Regolatorju tal-Bank Ċentrali Ewropew." Il-bord eżekuttiv tal-BĊE huwa responsabbli mill-implimentazzjoni tal-politika monetarja taż-żona tal-euro, kif stabbilita mill-kunsill governattiv tal-BĊE. Huwa magħmul mill-President, il-Viċi President u erba' membri oħra, kollha maħtura għal mandat ta' tmien snin li ma jiġġeddidx. Il-kunsill governattiv huwa magħmul minn sitt membri tal-bord eżekuttiv u l-gvernaturi tal-banek ċentrali nazzjonali tal-istati membri taż-żona tal-euro. Deċiżjoni tal-Kunsill Ewropew dwar il-ħatra ta' żewġ membri tal-bord eżekuttiv tal-BĊE, 17 ta' Diċembru 2019 Bijografija ta' Fabio Panetta (is-sit web tal-Bank tal-Italja) Bijografija ta' Isabel Schnabel (is-sit web tal-Università ta' Bonn)